FI Euroopan unionin virallinen lehti CE 84/18

(2004/C 84 E/0021)

KIRJALLINEN KYSYMYS P-2373/03

esittäjä(t): Francesco Fiori (PPE-DE) komissiolle

(16. heinäkuuta 2003)

Aihe: Tupakka-alan yhteisen markkinajärjestelyn arviointi

— Asetuksella (EY) N:o 1636/98 (1) muutettiin tupakka-alan yhteisestä markkinajärjestelystä annetun asetuksen (ETY) N:o 2075/92 (2) 26 artiklaa seuraavasti: ”Ennen 1 päivää huhtikuuta 2002 komissio esittää Euroopan parlamentille ja neuvostolle kertomuksen raakatupakka-alan yhteisen markkinajärjestelyn toiminnasta”.

— Helmikuussa 2002 komissio palkkasi tarjouskilpailun jälkeen Cogea-nimisen yrityksen tekemään raakatupakka-alan yhteisen markkinajärjestelyn arvioinnin, joka on vielä kesken, vaikka se olisi pitänyt saada valmiiksi lokakuuhun 2002 mennessä.

— Cogea on toimittanut, vaikkakin vasta joulukuussa 2002, täydelliset vedokset siltä tilatusta asiakirjasta.

Voisiko komissio vastata seuraaviin kysymyksiin:

1. Miksi asiakirjojen lähettäminen parlamentille on viivästynyt niin huomattavasti säännöksissä asetetusta määräajasta ja milloin lopullinen asiakirja oletettavasti esitetään?

2. Onko komissio mielestään täyttänyt säännöksissä asetetut vaatimukset 8. marraskuuta 2002 lähetetyllä asiakirjalla ja miksi se siinä tapauksessa pyysi ulkopuoliselta konsultilta ylimääräistä tutkimusta, jota se piti erittäin tärkeänä?

3. Minkälaisen tupakka-alan pätevyyden ja kokemuksen perusteella Cogea sai sopimuksen ja kuinka suuri kyseinen sopimus on?

4. Keitä kuului Cogean työtä seuranneeseen ohjauskomiteaan ja pitääkö paikkansa, että sen jäseninä oli myös maatalouden pääosastoon kuuluvan tupakka-alaa käsittelevän yksikön virkamiehiä? Tarjouspyynnön mukaan arviointi kohdistuu näet myös heidän työhönsä. Onko totta, että komitea olisi sen lisäksi, että se tarkisti, etenikö Cogean työ sopimuksessa määrätyssä ajassa ja siinä määrätyllä tavalla, pyytänyt tekemään tekstiin merkittäviä muutoksia ja näin heikentänyt ulkopuolisen arvioitsijan autonomista asemaa?

5. Voisiko komissio kireän aikataulun huomioon ottaen toimittaa parlamentille ennen asiakirjan lopullisen version valmistumista ohjauskomitean väliaikaiset asiakirjat ja joulukuussa 2002 toimitetun Cogean asiakirjan vedoksen sekä sen jälkeen tehdyt muutokset?

Franz Fischienti komission puolesta antama vastaus

(17. syyskuuta 2003)

Kuten arvoisa parlamentin jäsen toteaa, komission kertomus parlamentille ja neuvostolle julkaistiin 6. marraskuuta 2002 asiakirjanumerolla SEC(2002) 1183. Kyseessä on säännösten mukainen tosiseikkoja koskeva yhteenveto, sillä raakatupakka-alan yhteisen markkinajärjestelyn toiminnasta on säännösten mukaan esitettävä kertomus. Komission yksiköiden laatiman tosiseikkoja koskevan yhteenvedon lisäksi komissio tilasi raakatupakka-alan yhteisen markkinajärjestelyn arvioinnin. Tehtävä annettiin helmikuussa 2002 Cogea-nimiselle yritykselle, joka toimitti luonnoksen asiakirjasta joulukuussa 2002.

Vastaan arvoisan parlamentin jäsenen kysymyksiin kohta kohdalta.

Arvioinnin ohjauskomitea ei hyväksynyt Cogea-yrityksen joulukuussa 2002 toimittamaa kertomusta. Kertomusta tarkistettiin kaksi kertaa, ensimmäisen kerran 1. huhtikuuta 2003 ja toisen kerran 1. heinäkuuta 2003.

Yksi merkittävin uuteen versioon tehty lisäys on vuoden 2001 satotietojen sisällyttäminen kertomukseen, minkä ansiosta analyysin kattamaa ajanjaksoa voitiin jatkaa kahdesta kolmeen vuoteen vuonna 1998 toteutuneen markkinajärjestelyn uudistamisen jälkeen. Tiedot toimitettiin Cogealle heti, kun ne olivat saatavilla vuoden 2002 lopussa. Niiden sisällyttäminen ei kuulunut alkuperäiseen urakkasopimukseen, vaan näin toimittiin toimeksisaajan ja ohjausryhmän yhteisestä sopimuksesta, sillä se merkitsi merkittävää parannusta analyysin kannalta.

1. heinäkuuta 2003 toimitettu versio on lopullinen, ja se hyväksyttiin virallisesti 25. heinäkuuta 2003. Maksatus- ja levittämismenettelyt ovat parhaillaan käynnissä. On itsestään selvää, että parlamentille toimitetaan oma kappaleensa kertomuksesta. Ohjauskomitea aikoo myös ehdottaa asiakirjan julkaisemista Internetissä, todennäköisesti syyskuussa 2003.

Kysyjän tarkoittama komission kertomus parlamentille ja neuvostolle on 6. marraskuuta 2002 asiakirja-numerolla SEC(2002) 1183 julkaistu asiakirja. Kuten edellä todetaan, kertomus on niiden säännösten mukainen, joissa edellytetään kertomusta raakatupakka-alan yhteisen markkinajärjestelyn toiminnasta. Kertomus on luonteeltaan tosiseikkoihin perustuva yhteenveto.

Cogea-yritykselle tehtäväksi annettu arviointi tähtää toisenlaisiin tavoitteisiin: tutkimuksen eritelmissä esitetyt aiheet koskevat yhteisen markkinajärjestelyn toiminnan sijaan erityisesti tuottajien tuloja, vaikutuksia paikalliseen talouteen sekä yhteisen markkinajärjestelyn vaikutuksia terveyden ja ympäristön alalla. Lisäksi tutkimus liittyy komission ja maatalouden pääosaston arviointipolitiikkaan, johon kuuluu yhteisten markkinajärjestelyjen tarkastelu. Lisätietoja saadakseen kysyjää kehotetaan tutustumaan arvioinnin eritelmiin. Hänelle ja parlamentin sihteeristölle toimitetaan suoraan yksi kappale arvioinnin eritelmistä.

Eritelmien mukaan toimeksisaajan valinta tapahtui useamman kriteerin perusteella: poissulkemisperustei-den, valintaperusteiden ja sopimusten tekemistä koskevien perusteiden mukaan. Valintaperusteiden mukaan tarjouksen tekijän oli todistettava aiempi kokemuksensa julkisen politiikan arvioinnissa sekä taloudellisten ja maataloutta koskevien analyysien toteuttamisessa. Kokemus tupakka-alalta oli etu, mutta ei ehdoton ennakkoedellytys. Tarjousten tekijät arvioitiin seuraavien sopimuksen tekemistä koskevien edellytysten mukaan: tarjouksen laatu (tehtävän ja sen kontekstin ymmärtäminen, ryhmätyörakenne, työajan ja vastuun jakautuminen ryhmän jäsenten kesken sekä työryhmän kokoonpano), tarjouksen tekninen arvo (tehtävän toteuttamiseksi esitetty toimintasuunnitelma, ehdotetut menetelmät ja tekniikka esitettyjen viiden merkittävän arviointiaiheen kattamiseksi) sekä hinta.

Seitsenhenkinen valintakomitea tarkasteli tarjouksia ja päätyi valitsemaan Cogean tarjouksen, koska piti sitä taloudellisesti kannattavimpana eritelmien edellytysten perusteella. Komitean jäsenet edustivat budjetti- pääosastoa, terveyden ja kuluttajansuojan sekä maatalouden pääosastoa (tupakkayksikkö, maatalouden kirjanpidon tietoverkkoyksikkö ja arviointiyksikkö). Budjettipääosaston sopimuksia käsittelevä neuvoa-antava komitea antoi myönteisen lausunnon sopimuksen tekemistä koskevasta menettelystä ennen sopimuksen allekirjoittamista.

Sopimus tehtiin Cogean kanssa, joka tarjosi yhteensä 455 työpäivän työtä 310 250 euron hintaan. Kysyjää kehotetaan hakemaan lisätietoja sopimuksen tekemistä koskevasta ilmoituksesta, joka on julkaistu Euroopan unionin virallisen lehden sarjassa S 89 8. toukokuuta 2002 numerolla 69716-2002 (3).

Tupakka-alan arvioinnin ohjauskomitea koostui useiden komission pääosastojen edustajista: budjetti-pääosaston (YMP:n ja arvioinnin yksiköt), kilpailun pääosaston, talouden ja rahoituksen pääosaston, terveys- ja kuluttaja-asioiden pääosaston sekä maatalouden pääosaston edustajista. Maatalouden pääosastosta edustettuina olivat seuraavat yksiköt: erikoistuneet viljelmät (tupakan yhteisen markkinajärjestelyn hallinto), talousanalyysit ja arviointi, maatalouden kirjanpidon tietoverkko, maatalousmenojen tarkastaminen, tilien tarkastaminen ja hyväksyminen, ja arviointi. Ohjauskomitean puheenjohtajan ja sihteerin tehtävistä vastaa maatalouden pääosaston arviointiyksikkö, joka toimii erillään markkinoiden hallinnosta vastaavista yksiköistä. Ohjauskomitean tavoitteena on koota yhteen henkilöitä, jotka käsittelevät asiaa eri näkökulmista, jotka toimivat oman toimivaltansa mukaisesti ja jotka esittävät omia arvioitaan ryhmätyössä. Tupakan yhteisen markkinajärjestelyn hallinnosta vastaava yksikkö oli edustettuna ohjauskomiteassa asiaa koskevan teknisen tietämyksensä ja markkinatuntemuksensa vuoksi. Hallinnosta vastaavan yksikön edustus ohjauskomiteassa oli joka tapauksessa pieni. Ohjauskomitean monipuolisuus takaa monenlaiset mielipiteet ja on eduksi toimeksisaajan riippumattomuudelle. Ohjauskomitea ei välttämättä ole samaa mieltä konsultin lausunnoista. Arviointikertomus on valmisteluasiakirja, joka sitoo vain laatijaansa.

Arvoisa parlamentin jäsen voi saada lisätietoja maatalouden pääosaston arviointitutkimusten ohjausmenetelmistä seuraavassa osoitteessa julkaistusta oppaasta: (http://europa.eu.int/comm/agriculture/eval/ guide/cmoen.pdf).

Kuten edellä todetaan, ohjauskomitea ei hyväksynyt joulukuussa 2002 toimitettua kertomusta, vaan se pyysi täydentäviä lisäanalyysejä. Lopullinen, 1. heinäkuuta 2003 saatu versio hyväksyttiin virallisesti 25. heinäkuuta 2003. Parlamentille toimitetaan siitä kopio heti sisäisen rekisteröinti- ja levitysmenettelyn päätyttyä. Ohjauskomitea aikoo myös ehdottaa asiakirjan julkaisemista Internetissä. Arviointikertomus on tarkoitus julkaista syyskuussa 2003.

Julkaisemisen jälkeen välivaiheen asiakirjojen ja epätäydellisen version toimittaminen ei ole tarpeellista, varsinkaan kun näiden asiakirjojen toimittaminen ei ainakaan tuo lisäselvyyttä asian käsittelyyn.

(1) EYVL L 210, 28.7.1998, s. 23.

(2) EYVL L 215, 30.7.1992, s. 70.

(3) Ks. osoitteesta (http://ted.publications.eu.int).